b'\n_START_ARTICLE_\nDom na Kofcah\n_START_PARAGRAPH_\nDom na Kofcah (1488 mnm) je planinska postojanka na planini Kofce, ju\xc5\xbenem pobo\xc4\x8dju pogorja Ko\xc5\xa1uta. Oskrbuje jo Planinsko dru\xc5\xa1tvo Tr\xc5\xbei\xc4\x8d._NEWLINE_Prva ko\xc4\x8da na Kofcah je stala nekoliko ni\xc5\xbee od dana\xc5\xa1nje. Zgradila jo je\xc2\xa0\xc2\xbbStavbna zadruga Planinski dom na Kofcah\xc2\xab, ki jo je ustanovila Tr\xc5\xbei\xc5\xa1ka podru\xc5\xbenica SPD. Planinski dom so odprli 20. novembra 1927. Leta 1941 ga je prevzelo Nem\xc5\xa1ko planinsko dru\xc5\xa1tvo. Leta 1944 so ga partizani po\xc5\xbegali. Po osvoboditvi je PD Tr\xc5\xbei\xc4\x8d leta 1948 prevzelo nekdanjo zasebno Primo\xc5\xbei\xc4\x8devo ko\xc4\x8do in jo odprlo kot planinsko postojanko. V letih 1982 in 1983 so dom obnovili in posodobili ter dogradili nekaj pomo\xc5\xbenih prostorov._NEWLINE_V treh gostinskih prostorih je 70 sede\xc5\xbeev; v 8 sobah je 40 postelj; WC, umivalnica z mrzlo vodo; glavni gostinski prostor ogrevajo s kru\xc5\xa1no pe\xc4\x8djo; teko\xc4\x8da voda, fotovoltai\xc4\x8dni sistem in agregat za elektriko._NEWLINE_Dom na Kofcah je odprt preko celega leta, v zimskih mesecih le ob vikendih.\n_START_SECTION_\nRazgledi\n_START_PARAGRAPH_\nRazgled sega na vzhodu preko ju\xc5\xbenih pobo\xc4\x8dij Ko\xc5\xa1ute na ravnico Save, proti jugovzhodu na vrhove Kamni\xc5\xa1kih Alp. Na jug sega pogled od Stor\xc5\xbei\xc4\x8da, Kri\xc5\xa1ke gore do Dobr\xc4\x8de, vidi se del Gorenjske in ob jasnem vremenu do Sne\xc5\xbenika in vrhov v Gorskega Kotarja. Na zahodu so Julijci s Triglavom, spredaj Pokljuka, bli\xc5\xbenja Begunj\xc5\xa1\xc4\x8dica in severno od nje Stol. Proti severno od doma se razprostira 10 km dolg greben Ko\xc5\xa1ute.'